**Konrad Mägi „Maastik punase pilvega“, maalitud aastatel 1913 –1914.**

Õli, lõuend.

Maal on horisontaalse ristküliku kujuline, kõrgusega 70,4cm ja laiusega 78 cm.

Maali ümber on punakaskuldne 5 cm laiune raam, mis kõrgeneb astmeliselt välisserva suunas.

Konrad Mägi (eluaastad 1878 –1925) oli 20. sajandi alguskümnendite üks värvitundlikumaid eesti maalijaid. Äärmiselt isikupärase kunstnikukäekirjaga Konrad Mägi oli suurepärane värvide dirigent, kes ühendas värvid harmooniliseks tervikuks. Tema lemmikvärv oli kaadmiumpunane, mille värvus varieerub oranžist kastanpruunini .

Maalil „Maastik punase pilvega“ on kujutatud rannamaastikku ja merd päikeseloojangul. Maali alumisel poolel on veeäärsel rannaribal kuus värviliste täppide ja laikudega musta kivi, taimed ja paar väikest puud. Kivid on selgepiirilised, taimed ja puud visandlikud. Kõrgemal on tuulevaikne meri ja taevas. Mere kohal taevas hõõgub loojangukumas leekpunane pilv. Pilv on kitsas ja sopiline. Loojanguvalgus maali ülaservas näib kui tulekahju kuma. Kunstnik on rannamaastiku ja päikeseloojangu loomisel kasutanud julgeid ja ebarealistlikke värve.

Mereäärsel rannal on kuus musta ümara kujuga kivi. Neist viis on väiksemad ning kuues on teistest kaks korda suurem. Kivid on selgete piirjoontega. Üks väiksematest kividest paikneb maali all vasakus servas, jäädes alumise poole keskosa kõrgusele. Kivi must pind on kaetud ebakorrapäraste hallikasvalgete laikudega. Kivi ees, maali all vasakus nurgas kasvab kivikõrgune rohesinine rohupuhmas. Kivi tagant sirutub kuni maali keskosani sinakasroheline kolme peene varre ja harvade piklike lehtedega rohttaim. Kivist paremal kasvab väike kolmnurkne teravatipuline puu. Puu on mustjasroheline, lühikeste siniste diagonaalsete kriipsudega. Puu piirjooned on maalitud kollakasroheliste lühikeste tõmmetega. Jääb mulje, et tegemist võiks olla kadakaga.   
Kadakast paremal ja maali püstisest keskjoonest vasakul, on suur must kivi. Kivi pind on tihedalt kaetud ebakorrapäraste sügavpunaste, oranžide, sinakasvalgete ja smaragdroheliste värvilaikudega. Suure kivi kohal kasvab üksikute suurte lehtedega kaheharuline taim, mis ulatub kuni maali ülemise servani. Taime vars on maalitud lühikeste siniste ja roheliste pintslitõmmetega. Taime lehed on mustjassinised kollakasroheliste servadega.

Maali püstisest keskjoonest kuni maali parema servani kasvab rannal madal ja lai jändrik puu. Puu kõrgub veidi üle maali horisontaalse keskjoone. Puu tüvest hargnevad oksad ainult vasakule ja paremale. Oksad on maalitud indigosiniste ja tumelillade lühikeste pintslitõmmetega. Lehestik on sinakasmust, servades mürkroheline ja kollakasroheline.

Maali alumises osas, jändrikust puust eespool, on lähestikku neli väiksemat kivi, kaks ees- ja kaks tagapool. Nende nelja kivi must pind on tihedalt kaetud korrapäratute sügavpunaste, beežikasvalgete, smaragdroheliste ja oranžide täppidega.

Rannataimede ja kivide kohal on liivane rannariba ning tuulevaikne meri.

Rannaliiv on maalitud purpurpunastes ja oranžides värvides. Rannale vaikselt voogav meri on kalda lähedal kujutatud valgetes, helekollastes ja meresinistes toonides ning maalitud tihedate lühikeste horisontaalsete pintslitõmmetega. Rannast kaugemal on kunstnik mere kujutamisel kasutanud tumedaid värve. Sarlakpunase, musta ja indigosinisega väikesed horisontaalsed pintslilöögid on maalitud tihedalt üksteise peale ja üle.   
Mere kohal, maali ülemisel veerandil hõõgub kollastes ja punastes värvides loojangutaevas. Mere ja taeva kokkupuute joonel, kolmandiku laiuselt maali mõlemast servast, on kitsas must joon ebakorrapärase ülemise servaga. Joon võiks kujutada vastaskallast. Keskmisel kolmandikul puutub meri vahetult taevaga kokku.

Vahetult vastaskallaste ja mere kohal on leekpunane kitsas pilv. Pilv, mis on umbes veerand taeva kõrgusest, ulatub maali vasakust servast parema servani. Punase pilve ülemine serv on ebakorrapäraselt lainetav ja sopiline. Ülemist serva on rõhutatud valkjaskollaste lühikeste joontega. Taevas pilve kohal on heledam kullerkupukollane, segunedes kõrgemal tumedama safrankollasega.

Maali all paremas nurgas on kunstniku signatuur- K. Mägi.

Maal „Maastik punase pilvega“ on tulvil kontraste. Tumedad värvid esiplaani kividel ja taimedel tasakaalustavad taeva kriiskavaid värve ja heledaid toone tagaplaanil. Taevas on maalitud hoogsalt ja reljeefselt paksu värviga, meri seevastu lühikeste pea ühesuuruste pintslitõmmetega. Kivid on kujutatud selgete piirjoontega, taimed visandlikud.

"Maastik punase pilvega" on ainus Eesti autori töö, mis on valitud kogumikku "1001 maali, mida elu jooksul peab nägema " ("1001 Paintings You Must See Before You Die"). See on Stephen Farthingi juhtimisel koostatud mainekas kunstiraamat tähelepanuväärsetest maalidest. Raamat ilmus 2006. aastal Londonis.